Spider-Man 3 Bukan Filem Terakhir Tom Holland Di MCU
Dua hari lalu, peminat-peminat filem Marvel khususnya peminat Spider-Man menerima berita cukup mengembirakan apabila Disney dan Sony kembali ‘merujuk’ antara satu sama lain. Antara syarat ‘rujuk’ mereka adalah Spider-Man 3 akan diterbitkan Kevin Feige dan Marvel Studios. Namun begitu, syarat tersebut kurang jelas dikalangan peminat Marvel. Adakah Spider-Man 3 akan menjadi filem terakhir Spider-Man di Marvel Cinematic Universe (MCU) sebelum membuat kemunculan dalam ‘Spider-Verse’ yang kini sedang dibangunkan Sony Pictures?. Berdasarkan perjanjian baru diantara Disney dan Sony, Spider-Man secara rasminya kembali ke MCU untuk melengkapkan francaisnya menerusi filem Spider-Man 3, dan dalam masa yang sama Sony boleh menggunakan karakter Spider-Man dalam dunia sinematik Marvel mereka sendiri. Walaupun kata kuncinya “melengkapkan francais”, Ia tidak bermakna Spider-Man 3 akan menjadi filem terakhir Tom Holland di MCU. Menurut laporan terbaru dari laman We Got This Covered, Spider-Man akan membuat kemunculan dalam satu lagi filem MCU, cuma pihak Marvel Studios belum mengumumkan filem kedua itu. Berdasarkan sumber yang mendedahkan kepada laman tersebut, Spider-Man berkemungkinan akan muncul dalam filem kumpulan superhero Marvel yang dikenali sebagai New Avengers.  New Avengers akan melibatkan beberapa karakter adiwira seperti Captain Marvel, Doctor Strange, Black Panther, Blade, Shang-Chi, Thor versi Jane Foster dan banyak lagi. Spidey juga dikhabarkan akan ahli kumpulan tersebut, cuma pengesahannya masih tidak dapat dipastikan sehingga projek filem tersebut berjalan. Buat masa ini, info New Avengers mungkin tidak akan didedahkan sehingga Fasa 4 MCU selesai. Ia menjadi kebiasaan Marvel Studios dan Kevin Feige untuk merahsiakan perancangan filem-filem mereka. Berkemungkinan kumpulan superhero New Avengers akan diperkenalkan dalam Fasa 5 atau 6 MCU. Tambahan pula, Spider-Man akan melengkap francaisnya pada 2021, dan cara lain untuk menampilkan Spider-Man dalam MCU adalah menerusi sebuah filem ‘crossover’ sepertimana mereka membawa masuk karakter Spider-Man dalam filem Avengers: Endgame, dan Captain America: Civil War.  Buat masa ini, peminat hanya perlu menantikan filem Spider-Man seterusnya iaitu pada 16 Julai 2021, dan menjangkakan kemunculannya dalam beberapa filem Marvel Sony sebelum kembali ke MCU menerusi filem New Avengers, atau mungkin filem ‘crossover’ lain yang melibatkan karakter Spider-Man.